# Rheolwr Prosiect Uwch, Datblygu Cynllun Hygyrchedd

## Disgrifiad o'r swydd

|  |  |  |
| --- | --- | --- |
| Graddfa gyflog: |  | B (Cyngor Celfyddydau Lloegr) |
| Cyfeirnod: |  | SPM-ACD |
| Tîm: |  | Ymgysylltu â’r Celfyddydau |
| Adrodd i'r: |  | Rheolwr Portffolio |
| Rheoli staff: |  | Neb |
| Lleoliad: |  | Hyblyg – gall weithio o unrhyw swyddfa Cyngor Celfyddydau Cymru |
| Teithio: |  | Cyfyngedig |

Cyngor Celfyddydau Cymru

Mae Cyngor Celfyddydau Cymru'n elusen annibynnol, a sefydlwyd drwy Siarter Brenhinol ym 1994. Corff a Noddir gan Lywodraeth Cymru ydyn ni, a Llywodraeth Cymru sy'n penodi ein haelodau.

Llywodraeth Cymru sy'n darparu'r rhan fwyaf o'n cyllid. Rydyn ni'n dosbarthu cyllid gan y Loteri Genedlaethol hefyd, ac yn codi arian ychwanegol ar gyfer y celfyddydau lle gallwn ni o amrywiaeth o ffynonellau'r sectorau cyhoeddus a phreifat.

Mae gennym olygon uchelgeisiol ar gyfer y celfyddydau yng Nghymru. Ein gweledigaeth yw creu Cymru greadigol lle mae'r celfyddydau wrth galon bywyd a llesiant y genedl, gan wneud ein gwlad yn lle cyffrous a bywiog i fyw, gweithio ac ymweld â hi. Mae llwyddiant ein gweledigaeth yn dibynnu ar ddychymyg a chreadigrwydd ein hartistiaid, ansawdd eu gwaith a'r ymdrechion a wneir i estyn allan ac ysbrydoli cynulleidfaoedd. Rydyn ni'n gweithio i greu amgylchedd lle gall artistiaid uchelgeisiol a blaengar dyfu a llewyrchu, lle gall cynifer o bobl â phosibl fwynhau a chwarae rhan yn y celfyddydau.

Ein gwerthoedd

Fel corff cyhoeddus, mae disgwyl i ni gynnal y safonau uchaf o ran atebolrwydd a bod yn agored. Rydyn ni'n gwerthfawrogi creadigrwydd ac arloesi hefyd. Mae ein staff yn aml yn cydweithio mewn grwpiau a thimau i gyflawni ein rhaglenni gwaith. Rydyn ni'n gosod pwyslais arbennig ar weithio mewn ffordd hyblyg a chydweithredol, ac rydyn ni'n cefnogi ein staff i feithrin a datblygu'r sgiliau hyn.

Am y rôl

Mae Cyngor Celfyddydau Lloegr yn cydweithio â Chyngor Celfyddydau Cymru, Cyngor Celfyddydau Gogledd Iwerddon, Yr Alban Greadigol a Sefydliad Ffilm Prydain i ddatblygu cynllun cerdyn hygyrchedd newydd ledled Prydain ar gyfer aelodau anabl o'r gynulleidfa. Ariennir y swydd gan Gyngor Celfyddydau Lloegr a'i chynnwys gan Gyngor Celfyddydau Cymru.

Mae'n swydd newydd a chyffrous i gydarwain cam cyntaf y gwaith ymchwil a datblygu i lywio comisiynu’r cynllun ledled Prydain. Bydd yn adeiladu ar waith rhaglen Hynt a sefydlwyd eisoes gan Gyngor Celfyddydau Cymru: [hynt](https://www.hynt.co.uk/cy/).

Uchelgais y cynllun yw:

* dileu'r rhwystrau sy'n wynebu cynulleidfaoedd anabl, B/byddar a niwroamrywiol wrth archebu tocynnau ar-lein ac all-lein ar gyfer digwyddiadau celfyddydol a diwylliannol
* rhoi cymorth i leoliadau a sefydliadau diwylliannol sy'n cymryd rhan i ddatblygu mannau a rhaglenni hygyrch a chynhwysol ar gyfer aelodau o'r gynulleidfa

Nod y cynllun yw:

* cynyddu hygyrchedd i ddigwyddiadau celfyddydol a diwylliannol ar gyfer cynulleidfaoedd anabl, B/byddar a niwroamrywiol drwy gael gwared ar rwystrau wrth archebu tocynnau
* helpu lleoliadau i gynnal yn effeithiol berfformiadau hygyrch
* darparu adroddiadau o ddata gwell am gynulleidfaoedd
* darparu arweiniad a chymorth i leoliadau ar yr arfer orau o ran datblygu mannau a rhaglenni hygyrch, cynhwysol a chroesawgar sy'n dileu rhwystrau i ymwelwyr anabl

Bydd yr ymgeisydd llwyddiannus yn cydweithio mewn timoedd yng Nghymru a Lloegr a fydd o bosibl yn cynnwys Uwch Reolwr Prosiect (Lloegr), arbenigwr digidol (Lloegr) a chyda chymorth y tîm Amrywiaeth yng Nghyngor Celfyddydau Lloegr a thîm Ymgysylltu â'r Celfyddydau yng Nghyngor Celfyddydau Cymru. Bydd yr Uwch Reolwr Prosiect yn cydreoli'r gwaith o gyflawni cam cyntaf y rhaglen ac yn gydgyfrifol am reoli prosiectau a sicrhau bod gwaith yn cael ei gyflawni yn ôl yr amserlen a’r gyllideb.

Bydd yr Uwch Reolwr Prosiect yn gydgyfrifol am fonitro'r ddarpariaeth a'r peryglon, gan lunio adroddiadau rheolaidd ar gynnydd i'r Rheolwr Portffolio (Cymru) a chydweithio â phartneriaid eraill ledled Prydain.

Prif gyfrifoldebau

Bydd yr Uwch Reolwr Prosiect yn rheoli a chynllunio’r rhaglen yn strategol a bydd ei brif gyfrifoldebau'n cynnwys:

* gosod targedau prosiect a rhoi mewnbwn strategol a chreadigol i'r rhaglen
* cyfrifoldeb am reoli prosiectau o ddydd i ddydd ar gam ymchwil a datblygu'r rhaglen
* comisiynu ymchwil/gwerthusiad i lywio'r cyfnod datblygu fel y bo'n briodol
* sicrhau bod gwaith sydd wedi'i gynllunio yn cael ei gyflawni'n brydlon
* rheoli'r gyllideb
* monitro cynnydd y prosiect ac adrodd arno a rheoli a lliniaru peryglon
* adrodd i grŵp Goruchwylio'r Prosiect gan gynnwys cynrychiolwyr o Gyngor Celfyddydau Cymru, Cyngor Celfyddydau Gogledd Iwerddon, Yr Alban Greadigol, Sefydliad Ffilm Prydain a Chyngor Celfyddydau Lloegr
* sicrhau ymgynghori gweithredol â rhanddeiliaid mewnol ac allanol gan gynnwys pobl anabl, darparwyr systemau swyddfa docynnau, lleoliadau a chynrychiolwyr o gyrff y diwydiant
* gweithio gyda thimau cyfathrebu Cyngor Celfyddydau Lloegr a Chyngor Celfyddydau Cymru fel y bo'n briodol ar unrhyw negeseuon mewnol ac allanol am y rhaglen
* dadansoddi a gwerthuso'r gwaith i lywio a chyflwyno argymhellion at y dyfodol

Mae dyletswyddau ychwanegol yn cynnwys unrhyw rai rhesymol sy'n gyson â'r uchod.

Rhaid i’r Uwch Reolwr Prosiect hefyd gydymffurfio’n gorfforaethol a chadw at y polisïau sy'n diogelu Cyngor Celfyddydau Cymru a'i staff rhag dod i gysylltiad posibl â pheryglon a digwyddiadau adroddadwy. Maent yn cynnwys Gwrth-dwyll, Rheoliadau Diogelu Data Cyffredinol, Safonau'r Gymraeg, Lles Cenedlaethau'r Dyfodol, a defnydd Seiberddiogelwch/TGCh. (Diffinnir cyfrifoldebau staff ym mholisïau perthnasol Cyngor Celfyddydau Cymru).

### Cysylltiadau allweddol

Cynhwysant:

1. cydweithio â grŵp Goruchwylio'r Prosiect gan gynnwys cynrychiolwyr o Gyngor Celfyddydau Cymru, Cyngor Celfyddydau Gogledd Iwerddon, Yr Alban Greadigol, Sefydliad Ffilm Prydain a Chyngor Celfyddydau Lloegr
2. cydweithio â'r tîm Amrywiaeth yng Nghyngor Celfyddydau Lloegr ac Ymgysylltu â'r Celfyddydau yng Nghyngor Celfyddydau Cymru
3. ymgysylltu â rhanddeiliaid allanol gan gynnwys pobl anabl, darparwyr systemau swyddfa docynnau, cyrff y diwydiant, lleoliadau a Llywodraeth Cymru

### Gwybodaeth, profiad a nodweddion hanfodol

Profiad o reoli prosiectau cymhleth gyda nifer o randdeiliaid o wahanol sefydliadau.

Profiad o brosiectau amlbartner a chynhyrchu a rheoli cynlluniau rhaglenni manwl. Bydd angen sgiliau da o reoli cyllidebau.

Byddwch yn drefnus iawn gyda'r gallu i weithio ar eich liwt eich hun a rheoli nifer o flaenoriaethau.

Byddwch yn gallu cynllunio a datblygu prosiectau ar draws rhagor nag un maes gweithgarwch a chreu systemau a phrosesau i ddelio â llawer o wybodaeth.

Byddwch yn dangos y gallu i feddwl yn strategol a bod yn rhagweithiol gan nodi a datrys problemau’n gynnar.

Byddwch yn gallu arwain a chefnogi timau a chontractwyr prosiectau bach a sicrhau eu bod yn canolbwyntio ar gyflawni’r amcanion a’r canlyniadau y cytunwyd arnynt. Mae hyn yn arbennig o bwysig wrth weithio mewn strwythur cydweithiol a chysylltiedig lle mae gan unigolion swyddogaethau deuol ac atebolrwydd i wahanol gyrff.

Bydd gennych sgiliau rhyngbersonol a chyfathrebu rhagorol, gan gynnwys sgiliau eiriolaeth cryf i hyrwyddo'r cynllun hygyrchedd i randdeiliaid allweddol.

Bydd gennych y gallu i gyfathrebu’n ofalus mewn modd hyderus a difyr i gynnwys rhanddeiliaid allweddol ac ymgynghori â nhw.

Byddwch yn deall y model cymdeithasol o anabledd.

Gwybodaeth, profiad a nodweddion dymunol

Efallai y bydd gennych brofiad o ddatblygu partneriaeth strategol, yn ddelfrydol mewn prosiectau digidol/technolegol.

Efallai y byddwch yn deall sut mae casglu a rhannu data a rhoi gwybod amdano ar lwyfannau ar-lein.

Rydym yn croesawu'n arbennig geisiadau gan ymgeiswyr sy'n nodi eu bod yn anabl, yn fyddar a/neu'n niwroamrywiol sy'n gallu dod â’u profiad personol i'r gwaith.

Rydym yn gweithio yn y Gymraeg a'r Saesneg ac mae rhuglder yn y Gymraeg yn ddymunol ond nid yn hanfodol ar gyfer y swydd.